עם פריצתו של מבצע עופרת יצוקה ב-2008, התפוצצו לראשונה בעיר רקטות גראד, ששוגרו על ידי ארגוני טרור פלסטיניים מרצועת עזה. במהלך המבצע, אירעו פגיעות ישירות במבנים בכל רחבי העיר, ובאחת מהן נהרגה תושבת העיר. בהתלקחות שלאחר מתקפת הטרור בדרום ישראל (2011) פגעו בעיר רקטות אחדות וגרמו לפצועים ולנזק. בהסלמת מרץ 2012 שוב הייתה אשדוד מטרה לרקטות, אך רובן יורטו על ידי מערכת כיפת ברזל שהוצבה לראשונה בסמוך לעיר. במהלך מבצע עמוד ענן ב-2012 נורו אל העיר למעלה מ-190 רקטות. בקיץ 2014, במהלך מבצע צוק איתן, נורו 228 רקטות לעבר העיר, מתוכן 15 רקטות התפוצצו בשטחים בנויים וגרמו לנזק ולנפגעים. במהלך הסלמת מאי 2019 ("גן סגור") נורו אל העיר מספר מטחי רקטות שהביאו להרוג נוסף ולמספר נפגעים כתוצאה מפגיעות בשטח בנוי. מספר חודשים לאחר מכן, במהלך מבצע "חגורה שחורה", נורו אל העיר בשנית עשרות רקטות שיורטו רובן ככולן על ידי כיפת ברזל. במהלך מבצע שומר החומות ב-2021, נורו לעבר העיר למעלה מ-250 רקטות, מתוכן 12 פגעו בשטח בנוי וגרמו לנזק רב ומספר נפגעים.